215. viteška motorizovana brigada
215. viteška motorizovana brigada je vojna jedinica koja je tokom rata u Bosni i Hercegovini djelovala u sastavu Drugog korpusa Armije RBiH. Zbog svojih uspjeha, u narodu je prozvana legendarnom. Jedna je od šest brigada 2. korpusa kojima je dodijeljen počasni naziv viteška. Djelovala je u sastavu Operativne grupe 1 – Bosanska Posavina i 21. divizije. Općinski štab TO Brčko formirao je 10. maja 1992. četiri sektora za odbranu grada. Formiran je i Rejonski štab sa tri čete: Četa Gornji Rahić, ojačana vodovima iz sela Čande i Čoseta, Četa Brka, ojačana vodom iz Palanke, i Četa Maoča, ojačana vodovima iz Rašljana i Islamovca. Brigada je formirana 17. maja 1992. kao 108. brigada HVO-a Bosanske Posavine, sa ukupno 7.500 boraca na dan formiranja. Naredbom Komande 2. korpusa od 8. marta 1993, brigada je podijeljena na 108. motorizovanu i 108. HVO pješačku brigadu. 108. motorizovana je 18. januara 1995. preimenovana u 215. vitešku motorizovanu brigadu. Uspjesi brigadi vezani su za sopstvenu zonu odgovornosti, koja je obuhvatala brčansko ratište. Kroz brigadu je prošlo 10.000 boraca, od čega je poginulo 486. Evidentiranih ranjavanja bilo je 3.780, a broj ratnih vojnih invalida je 553. 30 pripadnika brigade odlikovano je Zlatnim ljiljanom, najvišim ratnim priznanjem.